Nõukogu määrus (EÜ) nr 988/2002,

3. juuni 2002,

millega muudetakse määrust (EMÜ) nr 3677/90, millega kehtestatakse meetmed, et tõkestada narkootiliste ja psühhotroopsete ainete ebaseaduslikuks valmistamiseks kasutatavate teatavate ainete levikut

EUROOPA LIIDU NÕUKOGU,

võttes arvesse Euroopa Ühenduse asutamislepingut, eriti selle artiklit 133,

võttes arvesse komisjoni ettepanekut [1]

ning arvestades järgmist:

(1) Määrusega (EMÜ) nr 3677/90 [2] kehtestatakse meetmed, et tõkestada narkootiliste ja psühhotroopsete ainete ebaseaduslikuks valmistamiseks kasutatavate ainete levikut.

(2) Arusaadavuse huvides ja selleks, et järgida narkootiliste ja psühhotroopsete ainete ebaseadusliku ringluse vastast ÜRO 19. detsembri 1988. aasta konventsiooni ning ÜRO Peaassamblee 1998. aasta eriistungil vastu võetud narkootilisi aineid käsitlevat resolutsiooni 20/4, tuleks määruse (EMÜ) nr 3677/90 lisas 1. kategooriasse kantud lähteainete puhul esitada ekspordiluba käsitlevad sätted ekspordieelse teatamise sätetest eraldi.

(3) Määrust (EMÜ) nr 3677/90 tuleks vastavalt muuta,

ON VASTU VÕTNUD KÄESOLEVA MÄÄRUSE:

Artikkel 1

Käesolevaga muudetakse määrust (EMÜ) nr 3677/90 järgmiselt.

1. Artikli 2 punkti 1 kolmas alapunkt asendatakse järgmistega:

"— eksportija, importija, edasimüüja ning kooskõlas artiklitega 4, 4a, 5 ja 5a ka lõplik kaubasaaja."

2. Artikkel 4 asendatakse artiklitega 4 ja 4a:

"Artikkel 4

Ekspordieelne teatamineLisas 1. kategooriasse kantud lähteained

1. Kooskõlas narkootiliste ja psühhotroopsete ainete ebaseadusliku ringluse vastase ÜRO 19. detsembri 1988. aasta konventsiooni artikli 12 lõike 10 sätetega ning ÜRO Peaassamblee 1998. aasta eriistungil vastu võetud narkootilisi aineid käsitleva resolutsiooniga 20/4, saadetakse sihtriigile enne lisas 1. kategooriasse kantud lähteainete eksporti ekspordieelne teade.

Sihtriigile võimaldatakse vastamiseks kuni 15 tööpäevane ajavahemik, mille lõppemisel eksportiv liikmesriik annab eksporditoimingute loa juhul, kui ta ei ole saanud vastupidist taotlust.

2. Asjaomase liikmesriigi pädev asutus edastab artikli 4a lõikes 2 kindlaksmääratud teabe sihtriigi pädevale asutustele enne seda, kui lähteained eksporditakse sellesse riiki.

Teavet edastav asutus nõuab, et kolmanda riigi asutus, kes teabe saab, tagaks selles sisalduva kaubandus-, tööstus-, äri- ja ametisaladuse, samuti kaubandustegevusega seotud teabe konfidentsiaalsuse.

Artikkel 4a

EkspordilubaLisas 1. kategooriasse kantud lähteained

1. Lisas 1. kategooriasse kantud lähteainete eksportimiseks annavad selle liikmesriigi pädevad asutused välja ühekordse ekspordiloa, kus ekspordideklaratsioon esitatakse kooskõlas kehtivate sätetega.

2. Lõikes 1 nimetatud loataotlus sisaldab järgmist teavet:

a) eksportija, kolmandasse riiki importija ning kõikide ekspordi- ja veotehingutega seotud muude ettevõtjate nimed ja aadressid, samuti lõplik kaubasaaja;

b) lähteainete nimetused vastavalt lisas 1. kategooriasse kantud nimetustele;

c) lähteaine kogus ja kaal, segu puhul nii segu kogus ja kaal kui ka kõikide lisas loetletud ainete kogus, kaal või protsent, mida segu sisaldab;

d) veokorralduse üksikasjad, eelkõige eeldatav saatekuupäev, transpordi liik, tolliasutuse nimi, kellele ekspordideklaratsioon esitatakse, ja teabe olemasolu korral ka transpordivahendid, veose teekond, ühenduse tolliterritooriumilt väljumise ja kaupa importivasse riiki sisenemise koht.

Lõikes 9 nimetatud juhul peab taotlusele olema lisatud sihtriigi poolt väljaantud impordiluba.

3. Otsus taotluse kohta tehakse 15 tööpäeva jooksul alates sellest kuupäevast, kui pädev asutus on toimiku täielikuks tunnistanud. Tähtaega pikendatakse lõikes 9 kirjeldatud juhul, kui ametivõimud on kohustatud tegema edasisi järelepärimisi veendumaks, et nimetatud ainete impordiluba on välja antud nõuetekohaselt.

4. Ilma et see piiraks täitemeetmete võimalikku kasutuselevõttu, ei anta lõikes 1 nimetatud ekspordiluba välja järgmistel juhtudel:

a) kui on alust kahtlustada, et lõike 2 kohaselt antud teave on vale või ebatäpne;

b) kui lõikes 9 nimetatud juhul on tuvastatud, et sihtriigi pädevad asutused ei ole lähteainete impordiks nõuetekohast luba välja andnud;

c) kui on alust kahtlustada, et kõnesolevaid aineid kavatsetakse kasutada narkootiliste ja psühhotroopsete ainete ebaseaduslikuks valmistamiseks.

5. Kui lõikes 2 nimetatud taotlus ei sisalda andmeid veose teekonna ja transpordivahendite kohta, sedastatakse ekspordiloas, et ettevõtja peab edastama tolliasutusele või mõnele teisele pädevale asutusele nimetatud andmed ühenduse tolliterritooriumilt väljumise kohas enne saadetise tegelikku lahkumist. Sel juhul tehakse ekspordiloale selle väljaandmisel asjakohane märkus.

6. Kõigil juhtudel, kui esitatakse ekspordiga seotud tollideklaratsioon, esitatakse ka ekspordiluba. Loa koopia on kaubasaadetisega kaasas kuni tolliasutuseni, mis paikneb lähteainete ühenduse tolliterritooriumilt väljumise kohas. Enne ekspordiloa koopia tagastamist selle väljaandnud asutusele lisab kõnesolev tolliasutus sellele vajaduse korral lõikes 5 nimetatud ja muud vajalikud andmed ning paneb loa koopiale oma templijäljendi.

7. Ekspordiloa väljaandmine ei vabasta loa valdajat võimalikest haldus- ja muudest kohustustest.

8. Pädev asutus võib ekspordiloa peatada või tühistada, kui tal on alust kahtlustada, et asjakohaseid aineid võidakse levitada narkootiliste või psühhotroopsete ainete ebaseaduslikuks valmistamiseks.

9. Kui ühenduse ja kolmanda riigi vahelise kokkuleppe alusel ekspordiluba ei anta, ilma et kolmanda riigi pädev asutus oleks andnud kõnesolevate ainete impordiluba, edastab komisjon liikmesriigi pädevale asutusele kolmanda riigi pädeva asutuse nime ja aadressi koos sellelt riigilt saadud vahetu teabega.

Liikmesriigi pädev asutus veendub, et impordiluba on nõuetekohaselt välja antud, nõudes vajaduse korral kinnitust kolmanda riigi pädevalt asutuselt."

3. Artikli 5 lõige 2 asendatakse järgmisega:

"2. Juhul kui otseselt või kaudselt ilmneb, et teatavat lähteainet kavatsetakse eksportida sellisesse kolmandasse riiki, mille puhul on tõendatud, et ta on mures kõnesolevast lähteainest narkootiliste ja psühhotroopsete ainete ebaseadusliku valmistamise pärast, kohaldatakse lõikes 1 nimetatud ekspordi suhtes artiklite 4 ja 4a sätteid mutatis mutandis. Tõenduse aluseks on eelkõige kõnesoleva kolmanda riigi poolt komisjonile esitatud põhjendatud taotlus.

Artiklit 4a kohaldatakse ka siis, kui ühekordset üldluba lõike 3 alusel välja anda ei saa."

4. Artikli 5a lõige 2 asendatakse järgmisega:

"2. Juhul kui asjaomaste kolmandate riikidega kokkulepitud erikorra alusel nõutakse iga toimingu puhul ekspordiluba ja ekspordieelset teatamist, kohaldatakse lõikes 1 nimetatud ainete ekspordi suhtes artiklite 4 ja 4a sätteid mutatis mutandis.

Artiklit 4a kohaldatakse ka siis, kui vastavalt lõikele 3 ühekordset üldluba välja anda ei saa."

5. Artiklis 6 asendatakse lõiked 1 ja 2 järgmisega:

"1. Selleks et tagada artiklite 2, 4, 4a, 5 ja 5a täpne kohaldamine, võtab iga liikmesriik siseriikliku õiguse kohaselt vastu vajalikud meetmed, et võimaldada pädevatel asutustel:

a) saada teavet kõikide lähteainetega seotud tellimuste või nendega sooritatud tehingute kohta;

b) siseneda ettevõtjate äriruumidesse, et saada tõendusmaterjali eeskirjade eiramise kohta.

2. Ilma et see piiraks artiklite 4, 4a, 5 ja 5a ning käesoleva artikli lõike 1 sätete kohaldamist, võivad liikmesriigi pädevad asutused keelata lähteaineid ühenduse tolliterritooriumile sisse tuua või sealt välja viia, kui on alust kahtlustada, et neid aineid kavatsetakse kasutada narkootiliste või psühhotroopsete ainete ebaseaduslikuks valmistamiseks."

Artikkel 2

Käesolev määrus jõustub kahekümnendal päeval pärast selle avaldamist Euroopa Ühenduste Teatajas.

Käesolev määrus on tervikuna siduv ja vahetult kohaldatav kõikides liikmesriikides.

Luxembourg, 3. juuni 2002

Nõukogu nimel

eesistuja

J. C. Aparicio Pérez

[1] 14. märtsil 2002.aastal esitatud ettepanek (Euroopa Ühenduste Teatajas seni avaldamata).

[2] EÜT L 357, 20.12.1990, lk 1. Määrust on viimati muudetud määrusega (EÜ) nr 1116/2001 (EÜT L 153, 8.6.2001, lk 4). Parandatud versioon: EÜT L 215, 9.8.2001, lk 57.

--------------------------------------------------